Урысейм и пщэдейр
«Урысейм и олимп пщэдейр» къэралпсо щIалэгъуалэ спорт-щIэныгъэ Iуэхум хыхьэу къызэрагъэпэща «ФIэхъус, Сочэ!» фестивалыр Сочэ къалэм щекIуэкIащ. Абы я зэфIэкI щагъэлъэгъуащ ди къэралым и щIыпIэ куэдым щыщ еджакIуэ цIыкIухэм.
Къэбэрдей-Балъкъэрым къыбгъэдэкIыу абы кIуащ Къулъкъужын, Кыщпэк, Ислъэмей, Бахъсэн, Налшык щыщ ныбжьыщIэхэр зыхэт «Эльбрус» гупыр. Фестивалым зи зэфIэкI щызыгъэлъэгъуахэр унэтIыныгъэ зэхуэмыдэхэмкIэ зэхьэзэхуащ. Псалъэм папщIэ, фIэхъус псалъэкIэ утыкум зэрихьэмкIэ, лъэпкъ шхыныгъуэхэр гъэлъэгъуэнымкIэ, рефератхэмкIэ, Олимпиадэм ехьэлIа сурэт щэкIым тещIыхьынымкIэ зэпеуахэщ. Апхуэдэт баскетбол, скелетон, бобслей, снегобол, хоккей, нэгъуэщI спорт зэхьэзэхуэ «ЩIымахуэ джэгухэр — гъэмахуэм» зыфIащар.
А псом жыджэру хэтащ Къулъкъужын Ищхъэрэ и курыт еджапIэ №4-м щIэс Кумыщ Iэминэ (сурэтым). Абы фIэфIщ школым щекIуэкI сыт хуэдэ Iуэхуми зыкъыщигъэлъэгъуэну, район, республикэ зэхьэзэхуэхэми мызэ-мытIэу бжьыпэр щиубыдащ. Сочэ зэрыщыIам и щыхьэт тхылъ, медаль зыбжанэ иIыгъыу къэкIуэжащ.
Гупым япэ увыпIэр фестивалым къыщихьащ, медаль 43, кубокыу 5, щIыхь тхылъу 18 къыщыхуагъэфэщащ.
Тхыгъэри сурэтри зейр
КIУЭКIУЭ ХьэIишэтщ.
